PYSY PAIKALLASI, ÄITI

Olen saanut jossain elämän vaiheessa omalta äidiltäni runon, joka on seurannut minua vuosien saatossa. Olen palannut siihen aina silloin tällöin. Muistan, kun nuorena sain tämän, niin ajattelin, että tyypillinen miehen kirjoittama teksti, jolla halutaan pitää naiset kotona lieden ääressä, ja etten voi ottaa omakseni tästä paljonkaan mitään – mutta vuodet ovat tehneet tehtävänsä ja muuttaneet minua ja ajatusmaailmaani kovasti.

Luin tämän runon jo 10 vuotta sitten 40-vuotisjuhlassani, ja tänä kesänä, kun täytin jo 50v, luin sen taas. Tänään tämä runo osuu ja uppoaa. Olkoon tässä runossa jotain myös sinulle.

”Pysy paikallasi, äiti, kun lapsesi kehdossa uinuu. Siinä edessäsi on koko maailma - sinun kätesi hallitsee sitä.

Pysy paikallasi, äiti kun lapsesi ottaa ensi askeleitaan. Hän kaatuu usein ja tulee luoksesi itkien. Sinun kätesi silittävät pois hänen mustelmansa.

Pysy paikallasi, äiti, kun lapsesi koulunsa alkaa. Hän palaa kotiin nähdäkseen äidin kasvot ja saadakseen ruokaa omalta äidiltään.

Pysy paikallasi, äiti, kun lapsesi menestyvät. Iloitse sydämessäsi ja ole onnekas; lastesi menestys on sinunkin menestykseksi. Pysy kuitenkin paikallasi, äiti, ja tasapainoita koti sekä menestyksen että tappion päivänä.

Pysy paikallasi, äiti, kun lapsesi aikoo naimisiin. Hänen on lähdettävä, se on Jumalan säätämys. Se kirpaisee sinua, mutta älä lähde lapsesi jälkeen. Anna hänen elää uutta elämäänsä, ja pysy sinä paikallasi, äiti.

Pysy paikallasi, äiti, kun miehesi matkoillaan kulkee. Hän ei huomaa sinua aina hellimmällä tavalla. Hän on mies, luotu laajemmin liikkumaan. Mutta ilman sinua hän on avuton, pieni pojan rääpäle, joka ei paitaansa löydä eikä saa sukkansa reikää umpeen. Pysy siis paikallasi, äiti.

Pysy paikallasi, äiti, kun väsymys päällesi kaatuu ja kaikki näyttää pysähtyvän. Jos sinä väistyt, koko koti sairastuu.

Pysy paikallasi, äiti, kun vanhenet ja sinulle iltakelloja soitetaan. Kun vartesi käy kumaraan, jalkasi jäykistyvät ja kasvosi heijastavat työn ja tuskan uurteita. Ole rikas kuitenkin, koska olet kaiken itsestäsi antanut.

Pysy paikallasi, äiti, sillä ilta on myöhäinen ja yö lähestyy. Sinun rukouksesi ovat lastesi valona yössä.

Pysy paikallasi, äiti, että Herra, sinun Vapahtajasi, tapaa tullessaan sinut omalta paikaltasi.”

-Toivo Haapala-

Siunausta alkavaan syksyysi,

lastenohjaaja Elina Koivuniemi